Ka Rene, Bannuar
(Idi Viernes, Junio 5, 2009 tinambanganda ni Ka Rene Penas. Napadso, iti isu met laeng a daga ti Sumilao nga inlablabanna. Damag manipud iti diario)
Ka Rene: saan a sika dagiti ganggantil a birbirokenmi
Kadagiti kalsada wenno lungon wenno karatula.
Saan a ti maudi a panagdiskurso maipapan
Iti tagainep ti ili ken lung-aw ken biag a nasaliwanwan
Iti labes dagiti ladawan maipapan iti dadaulo
A no umisem ket bangbangir, adayo iti pugto
No aso ti kasango wenno buaya a nasikap
Sika ket ti batalion dagiti balikas ti ridap!
Ti moral a tulag nga iti pannakapadso
Ket ti panagungar dagiti arapaap ti aklo
Iti kadi ulimek a nariparmo saguday panaggao
Iti banga nga iti sarita dagiti malak-am, rag-o!
Ti daga nga iti agkalkallautang a kararua
Ket ditoyto met laeng a mapasag, agpatingga
Tapno matagikua dagiti mainaw a darepdep
A kadua dagiti rebelde nga agsapa, isuda nga iti anep
Ket kabinnulig iti dangadang a di mamingga!
Ngem ita, Ka Rene, a kabsat dagiti amin pia
Awankan iti denna tapno dumngeg iti kasaba
Sagrado a sao, rugi't tured ken panagsagaba
Tapno iti kada addang iti kilokilometro a kalbario
A manipud iti Sumilao iti unget ti ili nga agsisilpo
Ket itayag ti gemgem tapno iti rabii dagiti saem
Sika ken ti buteng ket kadagiti talinaay agilem.
Saan a kas karina ti agbiag, Ka Rene
Kadagiti a kanito ti panaghelehele
Ta datayo a babassit ket kadagiti laeng sulsuli
Ditoy a ti trono ket ipaayda a kas limos a kaasi
Tapno ditay makuna a maipukkaw
A ti linteg ket maysa a talimudaw!
Ita, ita ken ti naannayas a pagibbet
Balikas nga iti barukong imet-imet
Ita ta maysakan a bangkay, kas iti sipnget
Nga iti pannakapadso kasta met ti ranget
Ita ta buybuyaennakan ti pakasaritaan naipatli
Kenka nga itedmi ti pammateg agyaman nga ili.
Ka Rene, inkan sumaklang iti Namarsua't linteg
Iti sidong dagiti anito sadiay a kadakami dumngeg
Dinakam liplipatan kadagiti aginaldaw a gera
Nga iti nagan ti ili ket makasapulkam grasia.
Aginanaka ngarud kadagiti pammasbas ti angin
Ket ti kappia ti pul-oy a kadagiti bangkag agtaklin
Ket manipud iti tedted ti dara iti daga ti Sumilaw
Ditoykaminto nga agparintumeng agdawat silaw
Ta sika ti bannuarmi, sika a Ka Rene ti ili
Sika ti santifikado a mangibabaet kadakami.
A Solver Agcaoili
Manila, Filipinas/Junio 5, 2009
No comments:
Subscribe to: Post Comments (Atom)
dik_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn por_Latn ayr_Latn eng_Latn eng_Latn